b'\n_START_ARTICLE_\nSpeos\n_START_PARAGRAPH_\nEspeu (del grec \xcf\x83\xcf\x80\xce\xad\xce\xbf\xcf\x82, \'cova\') \xc3\xa9s un terme que van comen\xc3\xa7ar a emprar els egipt\xc3\xb2legs del segle XIX per a designar els temples excavats a la roca de l\'antic Egipte. Actualment, es fa servir sovint tamb\xc3\xa9 per a designar altres temples rupestres (i semirupestres) antics, com els de la ciutat nabatea de Petra (a Jord\xc3\xa0nia) o alguns temples d\'\xc3\x80sia. Forma part de l\'arquitectura rupestre, en qu\xc3\xa8 diferents tipus de construccions antigues (habitatges, temples, tombes, fortaleses...) es van excavar o esculpir totalment o parcial a la roca. _NEWLINE_Existeix una variant del terme, l\'"hemiespeu" o "semiespeu", que consisteix en un temple parcialment excavat a la roca i parcialment constru\xc3\xaft artificialment. En alguns casos, s\'aprofiten antigues pedreres ja excavades com a base per a construir-hi a sobre._NEWLINE_Molts dels espeus i semiespeus de l\'antic Egipte es van excavar en territori de N\xc3\xbabia i alguns van quedar coberts per les aig\xc3\xbces amb la construcci\xc3\xb3 de la presa d\'Assuan, com les fortaleses de l\'Imperi Mitj\xc3\xa0 (les de Semna i Buhen, entre d\'altres) i altres construccions, i la creaci\xc3\xb3 del llac N\xc3\xa0sser, d\'altres es van traslladar (el cas m\xc3\xa9s notori \xc3\xa9s el dels temples d\'Abu Simbel), i d\'altres es van regalar als pa\xc3\xafsos que van col\xc2\xb7laborar en el salvament dels monuments arquitect\xc3\xb2nics (com \xc3\xa9s el cas de temple de Tutmosis III a Ellesija).'